A Bizottság 1238/95/EK rendelete

(1995. május 31.)

a Közösségi Növényfajta-hivatal részére fizetendő díjak tekintetében a 2100/94/EK tanácsi rendelet végrehajtási szabályairól

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közösségi növényfajta-oltalomról szóló, 1994. július 27-i 2100/94/EK tanácsi rendeletre (az "alaprendelet") [1] és különösen annak 113. cikkére;

mivel a 2100/94/EK rendelet végrehajtása a Közösségi Növényfajta-hivatal (a "Hivatal") feladata; mivel a Hivatal bevételeinek elvileg biztosítania kell a Hivatal költségvetésének egyensúlyát; mivel e bevételek az alaprendeletben és a Közösségi Növényfajta-hivatal előtt folytatott eljárásokról szóló 2100/94/EK tanácsi rendelet végrehajtási szabályairól szóló, 1995. május 31-i 1239/95/EK bizottsági rendeletben [2] (az "eljárási rendelet") meghatározott hivatalos jogcselekményekért fizetett díjakat, valamint a közösségi növényfajta-oltalom fennállásának idejére fizetett éves díjakat tartalmazzák;

mivel az Európai Közösségek általános költségvetéséből nyújtott támogatás a rendelet 113. cikke (3) bekezdésének b) pontjában meghatározott átmeneti időszakra fedezheti a Hivatal első, indulási szakaszában felmerülő kiadásokat; mivel ugyanazon rendelkezés alapján az említett időszak egy évvel meghosszabbítható;

mivel meg kell fontolni az átmeneti időszak fent említett meghosszabbítását, amennyiben még nem áll rendelkezésre elegendő tapasztalat olyan ésszerű mértékű díjak megállapításához, amelynek révén az önfinanszírozás elve a közösségi növényfajta-oltalom rendszere előnyös tulajdonságainak megtartása mellett érvényesülhet; mivel erre a tapasztalatra kizárólag a közösségi növényfajta-oltalom iránti nagyszámú bejelentések, a vizsgáló hivatalok részére fizetett díjak és a megadott közösségi növényfajta-oltalmak fennállása tényleges időtartamának vizsgálata során lehet szert tenni;

mivel a díjak mértékét a Hivatalon belüli hatékony és eredményes pénzgazdálkodás elvei, különösen a gazdaságosság és költséghatékonyság elve alapján kell meghatározni;

mivel a Hivatal dolgozói által végzett egyszerűsített ügymenet érdekében a díjakat a Hivatal költségvetésének meghatározásánál használt pénznemben kell megállapítani, és ugyanebben a pénznemben kell kivetni és befizetni is;

mivel a bejelentési díjnak egységesnek kell lennie, és kizárólag a valamely növényfaj vonatkozásában benyújtott, a közösségi növényfajta-oltalom elnyerésére irányuló bejelentés feldolgozásának költségeit kell fedeznie;

mivel az alaprendelet 51. cikkében foglalt bejelentési díj befizetésére szabott határidőnél a befizetéshez szükséges intézkedések és a befizetésnek a Hivatal által történő tényleges kézhezvétele közti időszakot kell figyelembe venni, különösen egyfelől a Hivatal részéről már felmerült költségek gyors megtérülése, másfelől – tekintetbe véve a bejelentő és a Hivatal közti esetlegesen nagy távolságot – a bejelentések hatékony benyújtásának elősegítése érdekében;

mivel a szakmai vizsgálatokért felszámított vizsgálati díjaknak összességében egyensúlyban kell lenniük a Hivatal által a vizsgáló hivatalok részére fizetendő díjak összegével; mivel a mintagyűjtemény fenntartásának költségeit a kirótt vizsgálati díjak nem szükségképpen fedezik teljes egészében; mivel a vizsgálati díj mértéke – a jelenleg érvényben levő, a növényfajták védelmére vonatkozó nemzeti rendelkezések tapasztalatainak fényében – a növényfajok három csoportjának megfelelően eltérő;

mivel a közösségi növényfajta-oltalom fennállásának idejére fizetett éves díjak a Hivatal számára külön bevételi forrást jelentenek, emellett azonban – többek között – a fajtáknak a közösségi növényfajta-oltalom elnyerését követően végzett szakmai ellenőrzésével kapcsolatos költségeket is fedezniük kell, és ennélfogva meg kell felelniük a vizsgálati díjakra megállapított besorolásnak;

mivel a fellebbezési eljárással kapcsolatos főbb költségelemek fedezése érdekében a fellebbezési díjnak egységesnek kell lennie, kivéve az alaprendelet 55. és 56. cikkében foglalt szakmai vizsgálattal, illetőleg a bizonyítékok felvételével kapcsolatos költségeket; mivel a bejelentési díj befizetésére megadott két különböző határidő arra ösztönzi a bejelentőket, hogy a Hivatal által az alaprendelet 70. cikkének (2) bekezdése szerint hozott határozatok tükrében fontolják meg fellebbezésüket;

mivel az egyedi kérelmekre vonatkozó egyéb díjaknak elviekben fedezniük kell a kérelem intézése során a Hivatal részéről felmerülő költségeket, ideértve az ilyen kérelmek tárgyában történő döntéshozatalt is;

mivel a költségkezelés rugalmasságának biztosítása érdekében a Hivatal elnökét fel kell hatalmazni a bejelentés beadásakor már létező, de a Hivatal rendelkezésére nem álló vizsgálati jelentésekért, valamint a teljesített egyedi szolgáltatásokért fizetendő díjak megállapítására;

mivel a közösségi növényfajta-oltalom egyes bejelentői, illetőleg jogosultjai részéről tanúsított együttműködés hiánya miatt a Hivatal részéről felmerülő szükségtelen költségek csökkentése érdekében pótdíj szabható ki;

mivel tekintettel az alaprendelet 117. cikkében foglaltakra, e rendeletnek a lehető leghamarabb hatályba kell lépnie;

mivel a Hivatal Igazgatótanácsával konzultáltak;

mivel az e rendeletben előírt rendelkezések összhangban vannak a Növényfajta-oltalmi Állandó Bizottság véleményével,

ELFOGADTA EZT A RENDELETET:

1. cikk

A rendelet hatálya

(1) Az alaprendeletben és az eljárási rendeletben szabályozott, a Hivatalt megillető díjak kiszabása az e rendeletben foglaltak szerint történik.

(2) A Hivatalt megillető díjak megállapítása, kiszabása és megfizetése ECU-ben történik.

(3) Az (1) és (2) bekezdésben foglaltakat a Hivatalt megillető minden egyéb pótdíjra értelemszerű eltérésekkel kell alkalmazni.

(4) A tagállamok hatóságai által az alaprendelet vagy e rendelet rendelkezései értelmében kiszabott díjak részletes szabályozására az érintett tagállamok vonatkozó nemzeti jogszabályai az irányadók.

(5) Amennyiben a Hivatal elnöke jogosult a határozathozatalra a díjak összege és azok megfizetési módjának meghatározása tekintetében, e döntéseket a Hivatal Hivatalos Lapjában kötelező megjelentetni.

2. cikk

Általános rendelkezések

(1) A díjak és pótdíjak befizetéséért minden egyes esetben az eljárási rendeletben megjelölt résztvevő felel. Ha az eljárásban több személy közösen vesz részt, vagy több személy nevében közös lépésekre kerül sor, akkor egyetemleges adósként mindegyikük felel a fenti fizetések teljesítéséért.

(2) Ha e rendelet eltérően nem rendelkezik, alkalmazni kell a Hivatal előtt folytatott eljárásokra vonatkozó – az alaprendeletben és az eljárási rendeletben megállapított –rendelkezéseket, ideértve a nyelvvel kapcsolatos rendelkezéseket is.

3. cikk

Fizetési mód

(1) A Hivatalt megillető díjak és pótdíjak megfizetése a Hivatal bankszámlájára teljesített átutalással történik.

(2) A Hivatal elnöke a munkamódszerekre vonatkozó szabályokkal összhangban az alábbi, az alaprendelet 36. cikke (1) bekezdésének d) pontjában foglaltak szerint megállapított egyéb fizetési módokat is engedélyezheti:

a) a Hivatal javára ECU-ben kifizetendő, igazolt csekk átadása vagy utalványozása;

b) átutalás ECU-ben a Hivatal valamely zsírószámlájára; vagy

c) átutalás a Hivatal valamely ECU-ben vezetett folyószámlájára.

4. cikk

A fizetés kézhezvételének napja

(1) A befizetett díjak vagy pótdíjak Hivatal általi kézhezvétele napjának az a nap minősül, amikor a 3. cikk (1) bekezdésében említett átutalás összegét a Hivatal bankszámláján jóváírják.

(2) Ha a Hivatal elnöke a 3. cikk (2) bekezdésében foglaltakkal összhangban egyéb fizetési módokat is engedélyez, köteles az ezekre vonatkozó feltételek között szabályozni a fizetés kézhezvételének napját is.

(3) Ha a befizetés nem tekinthető úgy, hogy azt az előírt határidőn belül a Hivatal kézhez vette, azonban e határidőn belül okiratokkal megfelelően igazolják, hogy a fizetést teljesítő személy megtette a szükséges lépéseket, a határidő a Hivatallal szemben betartottnak minősül.

(4) A (3) bekezdés értelmezésében "szükséges" lépésnek tekintendő, ha a fizetést teljesítő személy megfelelően utasított valamely pénzintézetet vagy postahivatalt az összeg ECU-ben történő átutalására a Hivatal bankszámlájára.

(5) A (3) bekezdés értelmezésében az okirati igazolás akkor minősül "megfelelőnek", ha bemutatják a pénzintézet vagy postahivatal által az átutalási megbízásról kibocsátott elismervényt.

5. cikk

A fizetést teljesítő személy neve és a fizetés rendeltetése

(1) A díjat vagy pótdíjat befizető személy köteles írásban megjelölni nevét és a befizetés rendeltetését.

(2) Ha a Hivatal nem tudja megállapítani a befizetés rendeltetését, köteles a fizetést teljesítő személyt felszólítani, hogy két hónapon belül írásban jelölje meg azt. Ha ezen időszak alatt a fizetés rendeltetését nem jelölik meg, a fizetést nem teljesítettnek kell tekinteni, és vissza kell azt téríteni a befizető személy részére.

6. cikk

Alulfizetés

A díjak és pótdíjak megfizetésére szabott határidő főszabályként kizárólag akkor minősül betartottnak, ha a díj vagy pótdíj teljes összegét befizették a megfelelő időben. Ha a díj vagy pótdíj összegét nem fizették be teljes egészében, a befizetett összeget a befizetési határidő leteltét követően vissza kell téríteni. A Hivatal azonban indokolt esetben – a befizetést teljesítő személy jogainak sérelme nélkül – kisösszegű eltérések esetén eltekinthet a fentiek alkalmazásától.

7. cikk

Bejelentési díj

(1) A közösségi növényfajta-oltalom bejelentője (a "bejelentő") az alaprendelet 113. cikke (2) bekezdésének a) pontjában foglalt bejelentés elbírálásáért 1000 ECU összegű bejelentési díjat fizet.

(2) A bejelentő köteles megtenni a szükséges lépéseket a bejelentési díjnak a bejelentés beadását megelőzően vagy a beadás napján a 3. cikk szerint történő befizetése érdekében; ezt közvetlenül a Hivatalnál vagy valamelyik létrehozott alirodánál, illetőleg az alaprendelet 30. cikkének (4) bekezdése szerint megbízott nemzeti kirendeltségek valamelyikénél teheti meg; a 4. cikk (4) bekezdésében foglaltakat az értelemszerű eltérésekkel kell alkalmazni.

(3) Ha a bejelentési díj a bejelentésnek a Hivatalhoz történő beérkezésével egyidejűleg nem minősül átvettnek, a Hivatal az alaprendelet 51. cikkében foglaltaknak megfelelően köteles egy kéthetes időszakot megjelölni, amelynek során a bejelentés benyújtásának a fenti 51. cikk szerint meghatározott hivatalos napja változatlan marad; a fenti időszak lejártát megelőzően a bejelentő nem kap újabb fizetési felszólítást az alaprendelet 83. cikkének (2) bekezdésében foglaltaknak megfelelően.

(4) Ha a bejelentési díj a (3) bekezdésben foglaltak szerint megjelölt időpontig nem tekinthető beérkezettnek, az alaprendelet 51. cikkében foglaltak céljaira a bejelentés napja minősül a kézhezvétel napjának.

(5) A (4) bekezdést nem kell alkalmazni, ha a bejelentéshez megfelelő okirati igazolást csatolnak arról, hogy a befizetés teljesítése érdekében megtették a szükséges lépéseket; a 4. cikk (5) bekezdésében foglaltakat az értelemszerű eltérésekkel alkalmazni kell.

(6) Mindaddig, amíg a bejelentési díj nem minősül a Hivatal által kézhez vettnek, a Hivatal nem teszi közzé a bejelentést, és elhalasztja a szakmai vizsgálat elvégeztetését.

8. cikk

A szakmai vizsgálattal kapcsolatos díjak

(1) A közösségi növényfajta-oltalom iránti bejelentés tárgyát képező fajta szakmai vizsgálatának megszervezéséért és elvégzéséért az I. mellékletben foglaltak szerinti "vizsgálati díj" fizetendő minden megkezdett termesztési időszakra. Azon fajták esetében, amelyek anyagát különleges összetevőjű anyagok ismételt felhasználásával kell előállítani, az I. mellékletben megállapított vizsgálati díj érvényes az adott fajtára, továbbá minden olyan összetevőre, amelyhez hivatalos leírás nem áll rendelkezésre, és amelyet szintén meg kell vizsgálni; azonban a vizsgálati díj összege semmilyen körülmények között nem haladhatja meg a 3000 ECU-t.

(2) Az első termesztési időszakra vonatkozó vizsgálati díjat a szakmai vizsgálat céljára átadott anyagok kézhezvételére megállapított határnap után legkésőbb egy hónappal kell befizetni.

(3) A további termesztési időszakokra vonatkozó vizsgálati díjat legkésőbb egy hónappal az adott időszak kezdete előtt kell befizetni, kivéve ha a Hivatal eltérően rendelkezik.

(4) A Hivatal elnöke a Hivatal Hivatalos Lapjában közzéteszi a vizsgálati díjak befizetésére vonatkozó határidőket.

(5) A bejelentésnek az alaprendelet 51. cikke szerint meghatározott napját megelőzően elvégzett – a végrehajtási rendelet 27. cikkében foglaltak szerinti – szakmai vizsgálat eredményét tartalmazó vizsgálati jelentés esetén a Hivatal által meghatározott határidőn belül ügyintézési díj fizetendő.

9. cikk

Éves díj

(1) A Hivatal a közösségi növényfajta-oltalom jogosultjának (a továbbiakban: a "jogosult") a közösségi növényfajta-oltalom időtartama alatt minden évben díjat (éves díj) számít fel a II. Mellékletben meghatározottak szerint.

(2) Az éves díj befizetésére megállapított határnap a közösségi növényfajta-oltalom megadását követő naptári hónap utolsó napja, és minden további évben ugyanezen nap.

(3) A Hivatal felszólítást intéz a jogosulthoz, amelyben megjelöli a fizetés tárgyát, a fizetendő összeget, a fizetési határidőt, valamint tájékoztatást ad a 13. cikk (2) bekezdésének a) pontjában foglalt esetleges pótdíjakról.

(4) A Hivatal nem téríti vissza a közösségi növényfajta-oltalom hatályban tartása céljából teljesített befizetéseket.

10. cikk

Egyedi igények elbírálásának díjai

(1) Az egyedi igényt előterjesztő személynek a kérelem elbírálása érdekében a következő díjakat kell megfizetnie:

a) kötelező hasznosítási jog iránti kérelem díja, ideértve a nyilvántartásokba való felvételt is, a Hivatal által az alaprendelet 100. cikkének (2) bekezdése szerint biztosított hasznosítási jog iránti kérelem, valamint a már megadott hasznosítási jog módosítása iránti kérelem díja (kötelező licencdíj), kivéve ha a Bizottságra vagy a tagállamokra az alaprendelet 29. cikkének (2) bekezdésében említett körülmények vonatkoznak: 1500 ECU;

b) a közösségi növényfajta-oltalmi lajstromba történő következő bejegyzések iránti kérelem díja (bejegyzési díj):

- közösségi növényfajta-oltalom átruházása, szerződéses hasznosítási jog,

- növényfajták eredeti vagy származtatott fajtaként történő azonosítása,

- eljárás indítása az alaprendelet 98. cikkének (1), (2) bekezdésében, valamint 99. cikkében foglalt követelések vonatkozásában,

- a biztosítékként adott vagy dologi jogok tárgyát képező közösségi növényfajta-oltalom, vagy

- az alaprendelet 24. cikkében említett végrehajtás során történő zár alá vétel esetén: 300 ECU;

c) kérelem a közösségi növényfajta-oltalom iránti bejelentések nyilvántartásába vagy a közösségi növényfajta-oltalmi lajstromba történő bejegyzés iránt, a fenti a) és b) pontban megjelölteken kívül: 100 ECU;

d) a rendelet 85. cikkének (5) bekezdése szerinti költségek összegének meghatározása iránti kérelem díja: 100 ECU.

(2) Az (1) bekezdésben szereplő díjak a vonatkozó kérelem kézhezvételének napján esedékesek, és azokat akkor kell megfizetni. Ha a fizetést a Hivatal nem kapja a megfelelő időben kézhez, az alaprendelet 83. cikkének (2) bekezdését kell alkalmazni.

11. cikk

Fellebbezési díj

(1) Az alaprendelet 113. cikke (2) bekezdésének c) pontja szerint a fellebbezés elbírálásáért a fellebbező 1500 ECU összegű fellebbezési díjat fizet.

(2) A fellebbezési díj egyharmada a fellebbezésnek a Hivatal által történő kézhezvétele napján esedékes; erre az egyharmadra az alaprendelet 83. cikkének (2) bekezdését kell alkalmazni. A fellebbezési díj fennmaradó kétharmada – a Hivatal felszólítását követően – az ügynek a fellebbezési tanács hivatala megfelelő testületéhez történő áttételét követő egy hónapon belül esedékes.

(3) A Hivatal elnökének hatáskörében végzett közbenső felülvizsgálat esetén, valamint a fellebbezési tanács által előírt más esetekben elrendelik a már befizetett fellebbezési díj visszatérítését, feltéve hogy az alaprendelet 83. cikkének (4) bekezdésében megállapított feltételek teljesülnek.

(4) Az (1) bekezdést nem kell alkalmazni a Bizottságra és a tagállamokra, ha ezek az alaprendelet 29. cikkének (2) bekezdése alapján hozott határozat elleni fellebbezést benyújtó panaszos felek.

12. cikk

A Hivatal elnöke által megállapított díjak

(1) A Hivatal elnöke határozza meg a következő díjakat:

a) a 8. cikk (5) bekezdésében említett ügyintézési díj;

b) a hiteles vagy egyéb másolatok kiadásának díja, különösen az eljárási rendelet 84. cikkének (3) bekezdésében említett díjak; és

c) a Hivatal Hivatalos Lapjával (az alaprendelet 89. cikke, az eljárási rendelet 87. cikke) és a Hivatal által kiadott egyéb közleményekkel kapcsolatos díjak.

(2) A Hivatal elnöke elrendelheti, hogy az (1) bekezdés b) és c) pontjában megjelölt szolgáltatások teljesítését előleg fizetésétől tegyék függővé.

13. cikk

Pótdíjak

(1) A Hivatal a bejelentési díjon felül pótdíjat szabhat ki, ha megállapítja, hogy:

a) a javasolt név az alaprendelet 63. cikke értelmében nem fogadható el, mivel az valamely másik fajta nevével megegyezik, vagy ugyanazon fajta nevétől eltér; vagy

b) a közösségi növényfajta-oltalom bejelentője új javaslatot tesz valamely fajtanévre, kivéve ha a Hivatal felszólítására jár el így, illetőleg ha az eljárási rendelet 21. cikkének (3) bekezdésében foglaltak szerint nyújtott be közösségi növényfajta-oltalomra vonatkozó bejelentést.

A Hivatal az első albekezdésben foglalt rendelkezések szerint kiszabott pótdíj befizetését megelőzően nem teszi közzé a fajtanévre tett javaslatot.

(2) A Hivatal az éves díjon felül pótdíjat szabhat ki, ha megállapítja, hogy:

a) a jogosult nem fizette be az éves díjat a 9. cikk (2) vagy (3) bekezdésében foglaltaknak megfelelően; vagy

b) a fajtaváltozat nevét harmadik személy korábban keletkezett, ellentétes jogának fennállása miatt az alaprendelet 66. cikkének (1) bekezdésében foglaltak értelmében módosítani kell.

(3) Az (1) és (2) bekezdésben említett pótdíjakat az alaprendelet 36. cikke (1) bekezdésének d) pontjában foglalt munkamódszerek szabályai szerint szabják ki, és azok mértéke az érintett díj összegének 20 %-a, de legalább 100 ECU, amelyet a Hivatal felszólításának kibocsátásától számított egy hónapon belül kell megfizetni.

14. cikk

Kivételek

(1) Tekintet nélkül a 7. cikkben foglaltakra, a bejelentésnek az alaprendelet 51. cikke szerint meghatározott hivatalos napja az alaprendelet 116. cikkének (1) és (2) bekezdése szerint benyújtott összes bejelentés vonatkozásában érvényes marad, ha 1995. szeptember 30-ig megfelelő igazolást terjesztenek be arról, hogy a közösségi növényfajta-oltalom bejelentője a bejelentési díj befizetésére irányuló szükséges lépéseket megtette.

(2) Tekintet nélkül a 8. cikk (5) bekezdésében foglaltakra, 100 ECU összegű ügyintézési díjat kell fizetni, ha a fajta szakmai vizsgálatát az alaprendelet 116. cikkének (3) bekezdése szerint a nemzeti növényfajta-oltalom tárgyában lefolytatott eljárás rendelkezésre álló megállapításai alapján végzik. Ezt az ügyintézési díjat 1995. november 30-ig be kell fizetni.

(3) Tekintet nélkül a 8. cikk (5) bekezdésében foglaltakra, azon hatóságok, amelyek előtt a nemzeti növényfajta-oltalom megadása iránti eljárást lefolytatták, a közösségi növényfajta-oltalom bejelentője felé a vonatkozó okiratoknak az eljárási rendelet 93. cikke (3) bekezdésében foglaltak szerinti rendelkezésre bocsátása címén díjat szabhatnak ki. E díj összege nem haladhatja meg az érintett tagállamban a vizsgálati jelentésnek a vizsgáló hatóság által egy másik országba történő továbbításáért kiszabott díj összegét; befizetése nem érinti az (1) és (2) bekezdésnek megfelelően végzett befizetéseket.

(4) Tekintet nélkül a 8. cikkben foglaltakra, az eljárási rendelet 94. cikkében említett vizsgálati jelentésért a Hivatal által megjelölt határidőn belül 300 ECU jelentési díjat kell fizetni.

15. cikk

Hatálybalépés

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. május 31-én.

a Bizottság részéről

Franz Fischler

a Bizottság tagja

[1] HL L 227., 1994.9.1., 1. o.

[2] HL L 121., 1995.6.1., 37. o.

--------------------------------------------------

I. MELLÉKLET

A 8. cikk értelmében a következő vizsgálati díjakat kell fizetni:

A. csoport | 1000 ECU |

Az A. csoportba a következő mezőgazdasági termények tartoznak: répa, gabonafélék, gyapot, burgonya, repce, szójabab, napraforgó |

B. csoport | 800 ECU |

A B. csoportba a következők tartoznak: |

1.az A. csoportba nem tartozó mezőgazdasági termények (ideértve a fűféléket is); |

2.a következő zöldségfélék:padlizsán (tojásgyümölcs), cukkíni, uborka, endívia saláta, zöldbab, fejes saláta, tök, dinnye, vöröshagyma, paprika, paradicsom, zöldborsó, görögdinnye; |

3.az alábbi dísznövények:inkaliliom, flamingóvirág, azálea, begónia (elatior), krizantém, szegfű, mikulásvirág, fukszia, gerbera, nebáncsvirág, korallvirág, liliom, orchidea, muskátli, csillagcsokor, petúnia, rózsa, afrikai ibolya, vitorlavirág. |

C. csoport | 700 ECU |

A C. csoportba tartozik az A. és B. csoportba nem tartozó összes nemzetség és faj. |

--------------------------------------------------

II. MELLÉKLET

A 9. cikk értelmében az I. Mellékletben megállapított csoportok szerint a fennállás minden egyes évére a következő éves díjakat kell fizetni:

(ECU) |

Év | Csoport |

A. | B. | C. |

1. | 400 | 400 | 400 |

2. | 600 | 500 | 500 |

3. | 800 | 600 | 600 |

4. | 1000 | 700 | 700 |

5. | 1100 | 800 | 800 |

6. | 1200 | 1000 | 900 |

7. és minden további év | 1300 | 1100 | 1000 |

--------------------------------------------------